จับตาตัวเลขการจ้างงาน นอกภาคเกษตรสหรัฐ
โดย...ปารีณา พ่วงศิริ
28 มี.ค. 2559

โดย...ปารีณา พ่วงศิริ
สายงานธุรกิจตลาดทุน ธนาคารกสิกรไทย มองว่าเงินบาทจะเคลื่อนไหวในกรอบ 35.20-35.50 ในสัปดาห์นี้ เราคาดว่า โดยรวมค่าเงินบาทจะเคลื่อนไหวในกรอบ แต่ยังมีแนวโน้มที่เงินดอลลาร์ทรงตัวในระดับที่แข็งค่าได้ สำหรับประเด็นหลักๆ ที่ตลาดจับตามองนั้น ไปอยู่ที่ปลายสัปดาห์เป็นสำคัญ เนื่องจากจะมีการรายงานตัวเลขการจ้างงานนอกภาคเกษตรของสหรัฐ ของเดือน มี.ค. ตลาดคาดว่าตัวเลขจะออกมาอยู่ในเกณฑ์ที่ดี โดยจะเห็นการจ้างงานเพิ่มขึ้นอีก 2.07 แสนตำแหน่ง หลังจากที่เดือนก่อนหน้า เพิ่มขึ้นไปแล้ว 2.42 แสนตำแหน่ง ขณะที่อีกหนึ่งตัวเลขที่มีความสำคัญมากๆ  อีกตัวคือ การปรับเพิ่มขึ้นของค่าจ้างคนสหรัฐ โดยหากยังจำได้ ในเดือน ก.พ.ที่ผ่านมา แม้ว่าตัวเลขการจ้างงานนอกภาคเกษตรจะออกมาดี แต่ตลาดไม่ได้ตื่นเต้นกับข่าวดีมากนัก เนื่องจากยังไม่เห็นสัญญาณการปรับขึ้นค่าจ้างจากนายจ้าง ทั้งนี้ ในเดือน มี.ค. ตลาดคาดว่าจะสามารถเห็นการปรับขึ้นค่าจ้างได้บวก 0.3% เมื่อเทียบกับเดือนที่ผ่านมา หากเป็นไปได้ตามนั้นจริง ก็น่าจะทำให้เงินดอลลาร์ยังอยู่ในแนวโน้มที่แข็งค่า โดยเฉพาะหลังจากที่สัปดาห์ที่ผ่านมา ผู้กำหนดนโยบายสหรัฐ ออกมาตอกย้ำว่าการปรับขึ้นดอกเบี้ยนโยบายครั้งต่อไป อาจเร็วกว่าที่ตลาดคาดการณ์ไว้ และยังไม่ได้ปิดโอกาสสำหรับเดือน เม.ย.ไปทั้งหมด นอกจากนี้ตัวเลขอื่นๆ ที่ต้องจับตามองเป็นตัวเลขจากแบงก์ชาติไทย โดยจะมีการรายงานภาวะเศรษฐกิจของเดือน ก.พ. ขณะที่ตัวเลขในตลาดโลกจะเป็นการรายงานดัชนีผู้จัดการฝ่ายจัดซื้อ (Purchasing Managers’ Index) ของเศรษฐกิจหลักๆ อาทิ จีน ยุโรป และสหรัฐด้วย
สำหรับการเคลื่อนไหวในสัปดาห์ที่ผ่านมา ถือว่าค่อนข้างผิดความคาดหมาย เงินบาทเปิดตลาดที่ 34.89 ก่อนที่จะอ่อนค่าต่อเนื่องอย่างรวดเร็ว ถือว่าสอดคล้องกับค่าเงินอื่นๆ ทั่วโลกที่อ่อนค่าลงเมื่อเทียบกับเหรียญสหรัฐ แรงขับเคลื่อนหลักของการอ่อนค่า เป็นไปตามความเห็นของคณะกรรมการนโยบายการเงินของสหรัฐประมาณ 5 ท่าน ตลอดทั้งสัปดาห์ โดยทั้งหมดส่งสัญญาณไปในทิศทางเดียวกัน คือ โอกาสที่จะขึ้นดอกเบี้ยยังมีอยู่ และความเห็นที่สำคัญมากที่สุด เป็นของนาย James Bullard ที่กล่าวถึงความเป็นไปได้ของการขึ้นดอกเบี้ยในเดือน เม.ย. ส่งผลให้เงินบาทปรับอ่อนค่ามากที่สุดในรอบสัปดาห์ที่ 35.39 ซึ่งเป็นการเปลี่ยนทิศทางที่ชัดเจนจากสัปดาห์ก่อนหน้าที่แข็งค่าขึ้น นอกจากนี้ยังเห็นแรงขายจากนักลงทุนในตลาดพันธบัตรเพิ่มขึ้น สะท้อนการลดการเก็งกำไรค่าเงิน โดยตลอดทั้งสัปดาห์มีแรงขายรวม 8,350 ล้านบาท เทียบกับการเข้ามาซื้อที่สูงถึง 3.29 หมื่นล้านบาท ในสัปดาห์ก่อนหน้า ช่วงปลายสัปดาห์ค่าเงินบาทเคลื่อนไหวอยู่ที่ระดับประมาณ 35.27 (ณ วันศุกร์ เวลาประมาณ 17.00 น.)